B’ e sgoilear Gàidhlig a bh’ ann am MacDhonnchaidh agus tha e aithnichte an-diugh airson a chuid artaigilean mu Dhual-chainntean Gàidhlig san Celtic Review agus na Transactions of the Gaelic Society of Inverness. B’ e ministear a bh’ ann san Eaglais Shaoir airson a’ mhòr-chuid dhe bheatha, agus chuir e seachad a bheatha inbheach a’ cruinneachadh stuthan Gàidhlig mu ainmean-àite, beul-aithris is dual-chainnt bho luchd-labhairt ionadail. Gu mì-fhortanach chan eil fhios cò bh’ anns an luchd-fiosrachaidh aige. San àbhaist bhiodh e a’ clàradh an ainm ann an litreachadh gnàthasach Gàidhlig (bhon àm), ach uaireannan bheireadh e stiùireadh fuaimneachaidh seachad cuideachd. Tha an cruinneachadh de na làmh-sgrìobhainnean aige a-nis ann an Leabharlann Nàiseanta na h-Alba fon tiotal Robertson Collection MS357-483 (tha stuthan cuideachd san Carmichael-Watson Collection aig Oilthigh Dhùn Èideann).